Тада се у флоти јављају прве назнаке ратне опасности и могућег преласка у стање узбуне - спроводи се попуњавање бродова залихама и муницијом. Такође, почиње мобилизација и бродови се попуњавају по ратном распореду. Дана 30. марта у Комадну Морнарице у Земуну стиже обавештење из Штаба Обалске Команде из Сплита да Немци и Италијани повлаче своје држављане који живе на југословенској обали. Истог дана, из команде Ратне Морнарице, команданту Флоте стигле су инструкције (детаљи инструкција нису познати, али се зна да се у крајњем случају предвиђало потапање бродова). Дана 3. априла стигло је наређење да се бродови пребаце у Которски залив. Следећег дана, 4. априла, стиже упозорење да, према енглеском обавештајцу, Немци намеравају да нападну Београд 6. априла изјутра. Дана 5. априла из команде Ратне Морнарице стиже упозорење да је следећег дана ујутру могућ напад. Посаде бродова маскирају исте уз обалу; разарач "Дубровник" био је у Котору, разарачи "Београд" и "Загреб" код Доброте, а разарач "Љубљана" се налазио на поправци у Тиватском Арсеналу након што је потонуо у катастрофи од 24. јануара 1940. године.